Eesti Muusikaauhinnad

Eesti Muusikaauhinnad (EMA) on Eesti muusika väärtustamiseks ja populariseerimiseks korraldatav galakontsert, millel tunnustatakse eelnenud aasta jooksul silma paistnud Eesti muusikuid. Kontserdi korraldaja ja auhindade väljaandja on Eesti Fonogrammitootjate Ühing. Auhinnatseremoonia kantakse üle televisioonis.
Auhindu antakse välja 18 kategoorias: Aasta album, Aasta debüütalbum, Aasta naisartist, Aasta meesartist, Aasta ansambel, Aasta "jazz"album, Aasta bluusalbum, Aasta folk/etnoalbum, Aasta elektroonikaalbum, Aasta "hiphop"/"rap"/"r'n'b" album, Aasta "metal"album, Aasta alternatiivalbum, Aasta "rock"album, Aasta "pop"album, Aasta klassikaalbum (Aasta kammermuusika album, Aasta sümfoonilise muusika album, Aasta koorimuusika album, Aasta eesti heliloomingu album), Aasta parim laul, Aasta muusikavideo, Panus eesti muusikasse.
Aastatel 1998–1999 anti koostöös Eesti Autorite Ühingu ja Eesti Esitajate Liiduga muusikaauhinnana välja Kuldseid Plaate.
Aastal 2000 muudeti auhinna logo ja nime. Artiste hakati välja selgitama žüriide – kuhu kuulusid muusikatoimetajad, saatejuhid, muusikaõppejõud, muusikud, diskorid, kontserdikorraldajad, produtsendid jne – hääletustulemuste alusel. Kuues kategoorias moodustati 100-liikmeline ja kolmes kuni 15-liikmelised žüriid. Lisaks selgitati nominendid ja laureaadid välja edetabelite alusel.
Kuldse Plaadi laureaadid.
1998.
Auhinnatseremoonia kandis siis nime "Kuldne Plaat – Eesti Popmuusika Aastaauhinnad 1998". Üritus toimus ja salvestati Eesti Televisiooni stuudios 29. detsembril 1998. 40-minutilise telesaatena jõudis see eetrisse kaks päeva hiljem, aasta viimasel päeval. Võitjatele andsid auhindu kätte Erki Nool, Eri Klas, Ain Hanschmidt, Kadri Väljaots, Jaak Joala, Anu Tali, Aarne Valmis, Allan Roosileht, Peep ja Ave Vardja ning Priit Pärn.
1999.
Muusikaauhindade jagamine 1999. aasta eesti muusika paremikule toimus 3. märtsil 2000 Tallinna ööklubis Venus. ETV ja Raadio 2 tegid kogu üritusest 1 tunni ja 10 minuti pikkuse otseülekande. 1999. aastal nimetati ümber auhinnakategooriad ning lisati ka kaks uut kategooriat: aasta albumikujundus ning nn elutööauhinnana "Panus Eesti "pop"muusikasse". Auhindu andsid üle Urmas Leinfeldt, Eve Kivi, Karin Laasmäe, Peeter Simm, Epp-Maria Kokamägi, Kaie Kõrb ja Viesturs Jansons, Hans H. Luik, Indrek Pertelson, Maarja ning Peeter Lassmann.
Eesti Muusikaauhindade laureaadid.
2000.
3. märtsil 2001 ööklubis Decolte toimunud auhinnatseremoonial tunnustati Eesti "pop"muusika paremiku kõrval Eesti muusika parimaid ka etno-folgi, džässi-bluusi ja klassikalise muusika kategoorias. Ühe eriauhinnana leidis äramärkimist ka piraatlusevastane võitlus, nimelt anti Aasta Muusikatoetaja auhind Äripäeva ajakirjanikule Peep Soomanile tema piraatluseteemaliste artiklite eest.
Kolmandal aastal kandsid ETV ja Raadio 2 üritust otse üle, tehes reklaamklippide, intervjuude jms näol üritusele suures mahus eelreklaami.
14 kategoorias andsid auhindu üle Evelyn Mikomägi, Margus Metstak, Rein Rannap, Allar Levandi, Rene Eespere, Taivo Paju, Pirjo Levandi, Ain Saarna, Helen Klandorf ja Matis Toome, Janno Põldma, Leonhard Lapin, Rain Lõhmus, Aarne Valmis ja Koit Toome.
2001.
"Eesti Muusikaauhinnad 2001" toimus 3. märtsil 2002 Saku Suurhallis. 15 kategoorias andsid auhindu üle Kristiina Ojuland, Arvo Iho, Inna Roos, Anu Saagim, Vahur Kersna, Alari Kivisaar, Kristiine Esko ja Eduard Korotin, Indrek Pertelson, Kalev Rattus, Arto Alaspää, Aldo Järvsoo ja Katrin Kuldma, Kaur Kender, Ines ja Andres Jõesaar.
2002.
2002. aasta auhindade kättejagamine toimus 15. märtsil 2003 Saku Suurhallis.